Opći podaci

1.AGENCIJA ZA IDENTIFIKACIONE DOKUMENTE, EVIDENCIJU I RAZMJENU PODATAKA BIH

Parlamentarna skupština Bosne i Hercegovine, na 30. sjednici Zastupničkog doma, održanoj 04.06.2008. godine i na 18. Sjednici Doma naroda, održanoj 17.06.2008. godine, usvojila je Zakon o Agenciji za identifikacione dokumente, evidenciju i razmjenu podataka Bosne i Hercegovine (u daljem tekstu: Agencija), („Službeni glasnik BiH“, broj: 56/08).

Zakon je stupio na snagu 22.07.2008. godine, a time je prestala da važi Odluka o osnivanju Direkcije za implementaciju CIPS projekta.

2.TRANSFORMACIJA DIREKCIJE CIPS U AGENCIJU

Direkcija za implementaciju CIPS projekta (Citizen Identification Protection System) osnovana je 29. aprila 2002. godine Odlukom Vijeća ministara (objavljenoj u „Službenom glasniku BiH“ broj 12/02) kao privremena institucija, a Zakonom o ministarstvima i drugim organima uprave BiH („Službeni glasnik BiH“ broj 5/03) definirana je kao samostalna služba u okviru Ministarstva civilnih poslova. Sjedište Direkcije je bilo u Sarajevu. Za prvog direktora imenovan je dr Mirko Škrbić, a za pomoćnike Anton Rill i Amila Tahirbegović. U periodu od septembra 2005. do maja 2006. godine Direkciju je vodila Amila Tahirbegović. U junu 2006. godine na čelo Direkcije dolazi Siniša Macan, drugi i posljednji direktor Direkcije za implementaciju CIPS projekta, a prvi direktor buduće Agencije za identifikacione dokumente, evidenciju i razmjenu podataka BiH, pravne nasljednice Direkcije CIPS. Osnovni zadatak Direkcije CIPS bio je implementacija CIPS projekta, odnosno uspostava dijela sistema kojim bi se implementirao dio Zakona o centralnoj evidenciji i razmjeni podataka. Direkcija je osnovana kao privremeno tijelo i bilo je planirano da nakon završetka implementacije CIPS projekta prestane sa radom. Međutim, svojim aktivnostima od 2002. godine, a kroz razne zakone, memorandume i odluke Vijeća ministara, Direkcija CIPS je prerasla svoju prvobitnu namjenu, implementirala je mnogo više projekata nego što je to bilo prvobitno predviđeno i održavala je veliki sistem. Shodno tome, a prema strategiji razvoja identifikacionih dokumenata, izrađen je zakon koji uspostavlja Agenciju za identifikacione dokumente, evidenciju i razmjenu podataka BiH. Osnivanjem ove agencije na nivou BiH je formirana institucija koja prati, koordinira i institucionalno regulira oblast razvoja identifikacionih dokumenata, prati relevantne standarde i regulative Evropske unije i razvoj u skladu sa tim standardima. Također, ovim zakonom je oblast identifikacionih dokumenata i centralnih evidencija u BiH rješena u skladu sa evropskim regulativama, te je sistemski i dugoročno regulirana ova oblast vezana za evropske integracije.

3. NADLEŽNOSTI AGENCIJE

Agencija obavlja sljedeće poslove:

* predlaže i provodi strategiju i politiku razvoja u Bosni i Hercegovini u oblasti identifikacionih dokumenata, a prema ICAO 9303 standardu i drugim relevantnim standardima;
* vrši nabavku, skladištenje, personalizaciju, kontrolu kvalitete i transport identifikacionih dokumenata za potrebe nadležnih organa Bosne i Hercegovine;
* tehnički dizajnira i formira evidencije definirane ovim zakonom;
* održava i upravlja bazama podataka u koje se pohranjuju podaci iz evidencija koje su definirane ovim zakonom i informacionih sistema, putem kojih se pristupa navedenim evidencijama;
* osigurava adekvatnu infrastrukturu, posebne uslove za rad i zaštitu podataka, te druge tehničke preduslove za nesmetano funkcioniranje baza podataka koje su u njenoj nadležnosti i baza podataka koje su u nadležnosti drugih ministarstava, institucija i organa na njihov zahtjev i u skladu sa zakonom;
* izdaje podatke o evidencijama i iz evidencija ovlaštenim institucijama i pravnim licima; s
* projektira, razvija i održava softverska rješenja potrebna za vođenje evidencija u nadležnosti Agencije, bilo internim resursima, saradnjom sa izvornim organima ili angažmanom kompanija;
* razvija, održava i unaprjeđuje telekomunikacione mreže za prijenos podataka za potrebe Agencije, te drugih organa javne sigurnosti u skladu sa Zakonom o telekomunikacijama, a kako bi se omogućila efikasna razmjena podataka iz registara definiranih ovim zakonom;
* definira standarde za opremu koju će nadležni, prijemni i izvorni organi nabavljati i koristiti u procesu obrade i razmjene podataka u skladu s ovim zakonom;
* definira standarde što je neophodno na lokacijama s kojih se vrši pristup sistemu centralne evidencije i razmjene podataka kako bi se postigla sigurnost i zaštita podataka i sistema;
* provodi upravne postupke koji se tiču djelokruga Agencije u skladu s važećim zakonskim propisima.

Agencija je nadležna za personalizaciju i tehničku obradu sljedećih identifikacionih dokumenata:

* ličnih karata,
* ličnih karata za strance,
* vozačkih dozvola,
* putnih isprava,
* pogranične propusnice,
* tahografske kartice,
* dokumenata za registraciju vozila,
* drugih identifikacionih dokumenata uz saglasnost nadležnih organa i posebnu odluku Vijeća ministara.

Agencija vodi evidenciju\*:

* jedinstvenih matičnih brojeva (JMB);
* prebivališta i boravišta državljana Bosne i Hercegovine;
* ličnih karata državljana Bosne i Hercegovine;
* građanskih, službenih i diplomatskih pasoša;
* vozačkih dozvola;
* registracije motornih vozila i dokumenata za registraciju;
* ličnih karata za strane državljane;
* novčanih kazni i prekršajnu evidenciju;
* i druge evidencije za koje postoji saglasnost izvornih organa, a uz posebnu odluku Vijeća ministara.

Agencija je isključivo nadležna za tehničko održavanje i elektronsko arhiviranje podataka i informacija koje se vode u evidencijama\*, kao javnog dobra na nivou Bosne i Hercegovine.

Agencija nije vlasnik podataka pohranjenih u evidencijama\*, nego je to izvorni organ.

Agencija je nadležna za digitalno potpisivanje u oblasti identifikacionih dokumenata, odnosno zadužena je za elektronske certifikate i elektronske potpise vezano za identifikaciona dokumenata, u skladu sa zakonom kojim se regulira elektronski potpis.

Agencija je nadležna za saradnju s međunarodnim institucijama zaduženim za oblast identifikacionih dokumenata.

4. SJEDIŠTE AGENCIJE

Sjedište Agencije je u Banjaluci.